Taiwans president ligger an til å bli gjenvalgt
Ifølge taiwanske TV-kanaler hadde president Ma Ying-jeou et forsprang på mellom 6 og 8 prosentpoeng da om lag halvparten av stemmene var talt opp. De offisielle resultatene var ventet senere lørdag. De tidligere meningsmålingene viste at det var dødt løp mellom de to viktigste presidentkandidatene. Kampen står mellom Ma, som ønsker å forbedre forholdet til Kina, og opposisjonskandidaten Tsai Ing-wen, som er skeptisk til å knytte sterke bånd til fastlandet. Dessuten finnes det en tredje kandidat, den uavhengige James Soong, tidligere framtredende KMT-politiker. I forkant av valget var det knyttet en viss spenning til om han ville ta så mange stemmer fra Ma at Tsai ville gå seirende ut av valget.Begge de ledende kandidatene uttrykte håp om å trekke det lengste strået på valgdagen og var tidlig på plass ved valgurnene for å stemme. - Jeg er glad for å se litt sol i dag. Det kommer til å hjelpe på valgdeltakelsen. Jeg håper alle går og stemmer tidlig, sa sittende president Ma (61) fra det mest Kina-vennlige partiet Kuomintang (KMT). Utfordreren Tsai fra Demokratisk fremskrittsparti (DPP) hadde tro på at hun kunne komme til å bli den første kvinnelige presidenten for øyas 23 millioner innbyggere. - Jeg sov godt i natt, jeg er i godt humør, og jeg føler meg svært trygg, sa den 55-årige partilederen da hun avga sin stemme i et valglokale i nærheten av Taipei.Men utenfor Taiwans grenser er det ikke sikkert alle har sovet like godt før valgdagen. Tsai skal ha utløst uro både i Beijing og Washington ved å antyde at hun ikke aksepterer den vage enigheten om at Taiwan og Kina på lang sikt skal forenes under ett styre, bygget på ideen om at det bare er ett Kina. Taiwan, som fortsatt offisielt heter Republikken Kina, har i praksis vært uavhengig siden Kuomintangs ledelse, og mange tilhengere flyktet dit i 1949 etter å ha tapt borgerkrigen med de kinesiske kommunistene. USAs militære beskyttelse har gjort uavhengigheten mulig.- Valget er ekstremt viktig og vil ha både umiddelbare og langsiktige virkninger for forbindelsene mellom Kina og Taiwan og den regionale stabiliteten, sa George Tsai, analytiker ved Kinas kulturuniversitet i Taiwans hovedstad Taipei til nyhetsbyrået AFP før valget. - Det vil også påvirke Kinas framtidige utvikling. Øker spenningen, vil Kina kanskje måtte bruke flere ressurser og vie Taiwan større oppmerksomhet, legger han til. På begynnelsen av et år der USA velger ny president og Kinas styrende kommunistparti skifter leder, som så neste år blir Kinas president, ønsker verken USA eller Kina at noen vugger båten i Taiwan-stredet.
Landets sittende president ligger an til å få et romslig forsprang på sin største utfordrer i presidentvalget i Taiwan.